Erling Bonnesen (V), 2025-05-16:
Tak for det.
Klimasikring er vigtigt.
Jeg tror, alle har det sådan med det, og klimaforandringerne har allerede givet meget store udfordringer.
Det ved vi.
Det vil de også gøre i fremtiden, og derfor er det også noget, som er på vores alle sammens to do-liste, arbejdsprogram, og hvad vi nu kalder det.
Klimaforandringerne fører til højere vandstande, flere stormfloder og mere voldsomt vejr, og konsekvenserne mærker vi jo allerede tydeligere og tydeligere.
Derfor er klimatilpasning en klar prioritet, også for os i Venstre, og jeg synes også, vi kan sige, at vi allerede er godt i gang med arbejdet.
Det kan vi komme nærmere ind på i debatten.
Med klimatilpasningsplan 1 har vi sat gang i en lang række initiativer, som det jo også fint er fremgået af debatten allerede.
Den skal være med til at klimasikre Danmark og tage nogle af de udfordringer op, som vi jo alle sammen kan følge med er der.
Men vi stopper jo så heller ikke her, og jeg kan i øvrigt sige, at jeg er fuldstændig enig i den redegørelse, som ministeren har afgivet på området tidligere i debatten her.
Snart fremlægger vi så, som det også er fremgået, klimatilpasningsplan 2, som vil styrke beskyttelsen mod forskellige oversvømmelser fra havet og de forskellige udfordringer, der nu skal tages op, og som vi jo alle sammen skal deltage i arbejdet om.
Vi skal beskytte Danmark, både nu og i fremtiden, og det gør vi med nogle langsigtede investeringer og en strukturel forebyggelse, så vi sikrer, at vores værdier, infrastruktur og samfund som helhed forbliver robuste og modstandsdygtige.
Vi er på vej, og vi fortsætter arbejdet med det.
Skulle jeg prøve at tage et par konkrete ting mere her inden for den tid, som der nu er til rådighed, så har det jo også omkring den økonomiske ramme været fremme, at regeringen har afsat 1,3 mia. kr. til klimatilpasningsindsatserne via finansloven for 2024, Grøn Fond og de reserver, der nu har været sat af til det.
Man kan pege på statsligt engagement i udsatte kystområder og herunder også understøttelse af nogle af de udfordringer, som jo er der lokalt, og som man jo arbejder med.
Der er beskyttelsen på Vestkysten.
Det kender vi alle sammen til, altså omkring de ting, der foregår der med sandfodring m.v.
Så er der håndtering af højtstående grundvand, som også har været nævnt nu her.
Der er forlængelse af kystpuljen med de penge, der har været sat af i en række puljer, som flere tilstedeværende her jo også har været med til at prioritere.
Så man kan sige, at klimatilpasningen af Danmark er i gang.
Der skal gøres mere, og det vil også være helt tydeligt, at det er noget, der skal arbejdes med i de kommende år.
Der har været drøftet varslingssystemer, og vi ved alle sammen, at det er dyrt at klimasikre og klimatilpasse, men at det er endnu dyrere at lade være, og der er jo ikke nogen tilstedeværende her, som siger, at man skal lade være.
Tværtimod er det jo også noget, der skal prioriteres højt.
Så er det også vigtigt lige at markere, at planlægning, analyse og en rigtig rækkefølge af initiativerne jo også er vigtigt at have med.
Jeg har siddet længe nok i Folketinget til, at jeg også for forholdsvis få år tilbage, da det hele blev tydeligere og tydeligere for alle, har været med til at sætte gang i, at kommunerne blev bedt om at gå i gang med at prøve at få registreret de udfordringer, som man har lokalt, for at det netop også kunne være med til at danne grundlag for, at man kunne få lavet nogle fornuftige planer, og det er jo sådan set noget af resultatet fra det arbejde, som vi også ser nu.
Så har jeg også klart og tydeligt markeret i min tale her, at vi jo ikke har siddet på hænderne i mellemtiden.
Uanset om vi nu har været regeringsparti eller oppositionsparti, har vi i Venstre arbejdet godt og seriøst med at prøve at håndtere det ud fra de muligheder og den, kan vi sige, tilrådighedværende viden på det givne tidspunkt, og det er vi også klar til at fortsætte med og at til arbejde videre i den retning.
Så ligger der så også to forslag til vedtagelse nu, og der er det klart, at vi jo har regeringens på den ene side, og at så har vi, kan jeg se, en samlet oppositions på den anden side.
Det er også fint nok, og nu er det jo så en forespørgselsdebat, men havde det her været et beslutningsforslag, var det lige før, man kunne have taget de to forslag til vedtagelse og så lagt dem lidt sammen og divideret med to, og så ville det have passet meget godt; vi siger jo mange af de samme ting.
Så det er fint nok, at man konkurrerer lidt om skarpheden af ordene, men vi har jo sådan set de samme udfordringer liggende foran os, så jeg ser da frem til et forhåbentlig godt, bredt samarbejde på det her område.